ย่านชุมชนเก่า: ชุมชนเก่าเชียงคาน
ที่อยู่: ตำบลเชียงคาน อำเภอเชียงคาน จังหวัดเลย ภาคตะวันออกเฉียงเหนือ
ลักษณะสำคัญ: ชุมชนเก่าเชียงคาน เป็นชุมชนเก่าตั้งอยู่บนที่ราบ ทอดตัวยาวริมแม่น้ำโขง เป็นย่านพักอาศัย การค้าและพาณิชยกรรมเก่าของเมืองเชียงคาน แต่เดิมชุมชนเก่าเชียงคาน มีบทบาทเป็นการค้าและพาณิชยกรรมหลักของเมืองเชียงคาน แต่ปัจจุบันได้ลดบทบาทการเป็นย่านการค้าลง เนื่องจากถนนเดิมมีความคับแคบ และการขยายตัวของเมืองออกไปตามเส้นทางคมนาคม เกิดเป็นย่านพาณิชยกรรมใหม่ริมถนนสายหลัก ที่มีความสะดวกในการใช้งาน ระบบเศรษฐกิจในชุมชนปัจจุบันจึงพึ่งพากับการท่องเที่ยวเป็นหลัก ลักษณะทางสังคมยังคงมีวิถีชีวิตและวัฒนธรรมที่เกี่ยวข้องกับศาสนาพุทธ และแม่น้ำโขง โดยเห็นได้จากการแบ่งชุมชนเป็นคุ้มวัด ประชาชนในชุมชนเก่าเชียงคานส่วนใหญ่เป็นคนไทย รองลงมาเป็นคนไทยเชื้อสายจีน มีอาคารพาณิชยกรรมเก่า ลักษณะห้องแถวไม้ และคอนกรีตผสมไม้ ที่มีลักษณะเด่นด้านเทคนิคการก่อสร้างและองค์ประกอบสถาปัตยกรรม เช่น ผนังอาคารทำจากไม้ไผ่สานสอปูนเปลือกหอย ลูกกรงราวระเบียง บานประตู-หน้าต่าง และช่องระบายอากาศเหนือประตู-หน้าต่าง เป็นต้น